Den 21-årige tætbyggede pusher NP sætter sig tungt i stolen foran dommeren i dommervagten på Politigården i København. Nogen har tildelt ham et blåt øje, og han har skrammer i sin studsede nakke.

Dagen før er han under voldsom modstand blevet anholdt af politiet ved en hashbod i Pusher Street på Christiania, og ud over sigtelsen for salg og besiddelse af hash og narko, som dommeren skal tage stilling til, har politiet tildelt NP et zoneforbud.

Nu kan NP, som selv har adresse et andet sted på Amager, de næste tre måneder ikke opholde sig i en zone på 500 meter regnet fra bebyggelsen Stjerneskibet midt i pushergaden, hvor han blev anholdt. Et område, som i realiteten omfatter store dele af Christianshavn og voldanlægget bag Christiania.